Source: http://birosag.hu/media/aktualis/nyitott-birosag-program-ismet-kozepiskolasok-szolnoki-jarasbirosag-targyalasan
Timestamp: 2018-04-21 21:23:29
Document Index: 22140708

Matched Legal Cases: ['bíróság ', 'BÍRÓSÁG\n', 'bíróság ', 'bíróság ', 'bíróság ', 'bíróság ']

„Nyitott Bíróság” Program – Ismét középiskolások a Szolnoki Járásbíróság tárgyalásán | BÍRÓSÁG
„Nyitott Bíróság” Program – Ismét középiskolások a Szolnoki Járásbíróság tárgyalásán
2016. máj. 10. - 14:26, OBH-Sajto10
A „Nyitott Bíróság” Program keretében 2016. május 4-én a Szolnoki Szolgáltatási Szakképzési Centrum Kereskedelmi és Vendéglátóipari Szakképző Iskola húsz, 9. osztályos tanulója és egy pedagógusa hallgatóságként vett részt a Szolnoki Járásbíróság csoportosan elkövetett garázdaság bűntette miatt indult büntetőügyben tartott nyilvános tárgyalásán.
A Program keretében 2016. május 10-én az iskola újabb, mintegy harminc, 9. osztályos diákja látogatott el kísérőtanárával a Szolnoki Járásbíróságra, hogy hallgatóságként vegyen részt a bíróság lőfegyverrel visszaélés bűntette miatt indult büntetőügyben tartott nyilvános tárgyalásán.
Az Országos Bírósági Hivatal által 2012 novemberében meghirdetett „Nyitott Bíróság” Program célja az állampolgárok igazságszolgáltatással és a bírósági szervezettel kapcsolatos ismereteinek bővítése. A Program emellett nagy hangsúlyt fektet a prevencióra, a fiatalkorúak elkövetővé, illetőleg áldozattá válásának megelőzésére.
A Program keretében a diákok pedagógusi vezetéssel, előzetes időpont egyeztetés alapján a bíróság, jellemzően büntetőügyben tartott tárgyalásain hallgatóságként vehetnek részt és nyerhetnek bepillantást a bíróság munkájába. Erre mutatkozó érdeklődés esetén, ún. igazságügyi osztályfőnöki óra keretében bírák előadásait hallgathatják meg az igazságszolgáltatással és a jogrendszerrel kapcsolatos alapvető tudnivalókról. Perszimuláción vehetnek részt, és számos városban, így Szolnokon is börtönlátogatásra is lehetőségük nyílik.
A „Nyitott Bíróság” Program iránt érdeklődést mutató középiskolák részvételi szándékukat Jász-Nagykun-Szolnok Megyében a nyitottbirosag@szolnokit.birosag.hu elektronikus levélcímen, illetőleg az 56/501-410-es telefonszámon jelezhetik a Szolnoki Törvényszék felé.
Szolnok, 2016. május 10.